[pic] | EVROPSKA KOMISIJA |

Bruselj, 5.11.2010

COM(2010) 625 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/023 ES/Lear, Španija)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Španija je 23. julija 2010 vložila vlogo EGF/2010/023 ES/Lear za finančni prispevek iz ESPG po odpuščanju presežnih delavcev v podjetju Lear Automotive (EEDS) Spain, S.L. Sociedad Unipersonal (v nadaljnjem besedilu „Lear“) v Španiji.

Komisija je vlogo temeljito preučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe.

POVZETEK VLOGE IN ANALIZA

Ključni podatki: |

Referenčna št. ESPG | EGF/2010/023 |

Država članica | Španija |

Člen 2 | (a) |

Glavno podjetje | Lear |

Dobavitelji in proizvajalci v poproizvodni fazi | 0 |

Referenčno obdobje | 14. 1. 2010–14. 5. 2010 |

Datum začetka izvajanja prilagojenih storitev | 20. 7. 2010 |

Datum vloge | 23. 7. 2010 |

Presežni delavci v referenčnem obdobju | 501 |

Presežni delavci pred referenčnim obdobjem ali po njem | 14 |

Upravičeni presežni delavci skupaj | 515 |

Presežni delavci, za katere je predvidena pomoč | 508 |

Izdatki za prilagojene storitve (EUR) | 584 000 |

Izdatki za izvajanje ESPG[3] (EUR) | 40 000 |

Izdatki za izvajanje ESPG (%) | 6,8 |

Skupni proračun (EUR) | 588 000 |

Prispevek ESPG (65 %) (EUR) | 382 200 |

1. Vloga je bila vložena pri Komisiji 23. julija 2010, do 10. avgusta 2010 pa je bila dopolnjena z dodatnimi informacijami.

2. Vloga izpolnjuje pogoje za uporabo ESPG iz člena 2(a) Uredbe (ES) št. 1927/2006, pri čemer je bila vložena v 10 tednih, kot je določeno v členu 5 navedene uredbe.

Povezava med presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Za vzpostavitev povezave med odpuščanjem presežnih delavcev ter svetovno finančno in gospodarsko krizo Španija trdi, da je avtomobilska industrija po svetu zaradi krize pod posebnim pritiskom. Komisija je že potrdila, da se okoli 60–80 % (glede na državo članico) novih vozil v Evropi že zdaj kupi s pomočjo posojil, zato je finančna kriza od začetka upada še posebej močno prizadela avtomobilsko industrijo[4]. V drugem četrtletju leta 2009 in po 12 zaporednih mesecih upada je bila celotna proizvodnja vozil v EU za 39,5 % nižja od predhodnega leta. Upad je resno prizadel vse večje proizvajalce vozil na evropskem trgu[5] in njihove dobavitelje.

4. Svetovna finančna in gospodarska kriza je resno vplivala na povpraševanje po vozilih v Španiji in na njenih izvoznih trgih. Leta 2008 se je število registracij novih vozil v Španiji zmanjšalo za 28 % v primerjavi s predhodnim letom zlasti zaradi ostrih posojilnih pogojev, zelo nizkega zaupanja potrošnikov in vse manjše kupne moči potrošnikov. Poleg tega se je zaradi svetovne razširjenosti krize tudi prodaja vozil, ki se proizvajajo v Španiji in prodajo v tujini, zmanjšala za 9,6 %. Ker španski avtomobilski sektor izvozi 85 % vse proizvodnje, zlasti v države EU, je to zmanjšanje izvoza in domačega povpraševanja zelo negativno vplivalo na zaposlovanje v tem sektorju.

5. Zmanjšanje povpraševanja po električni opremi za vozila, ki je sledilo upadu proizvodnje vozil, in nezmožnost dodatnega zmanjšanja proizvodnih stroškov sta povzročila zaprtje proizvodnega obrata podjetja Lear v Roquetesu (Katalonija).

Navedba števila presežnih delavcev in skladnost z merilom iz člena 2(a)

6. Španija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 presežnih delavcev v štirimesečnem obdobju v podjetju države članice, vključno z delavci, ki postanejo presežni pri njegovih dobaviteljih ali proizvajalcih v poproizvodni fazi.

7. V vlogi je navedenih 501 presežnih delavcev v enem podjetju Lear v štirimesečnem referenčnem obdobju od 14. januarja 2010 do 14. maja 2010 in dodatnih 14 presežnih delavcev zunaj referenčnega obdobja, ki pa jih zadeva isti postopek kolektivnega odpuščanja. Število vseh presežnih delavcev je bilo izračunano v skladu z drugo alineo drugega odstavka člena 2 Uredbe (ES) št. 1927/2006.

Razlaga nepredvidene narave navedenega odpuščanja presežnih delavcev

8. Španski organi trdijo, da je avtomobilska industrija v Kataloniji uspela obdržati stabilnost do začetka leta 2008, kljub temu da je avtomobilski sektor že pred krizo imel težave, predvsem zaradi selitve obratov. Takrat je industrija začela čutiti vpliv finančne in gospodarske krize z nenadnim zmanjšanjem povpraševanja po vozilih v Španiji in po svetu. Tega zmanjšanja povpraševanja po vozilih in manjšega števila naročil, ki je sledilo, podjetja in vlade niso pričakovali, saj se je zgodilo v nepredvidenem obsegu in nepredvideno hitro.

Opredelitev podjetij, ki odpuščajo, in delavcev, za katere je predvidena pomoč

9. V vlogi je navedenih 515 odpuščenih presežnih delavcev v enem podjetju Lear, za 508 od teh delavcev pa je predvidena pomoč.

10. Razčlenitev delavcev, za katere je predvidena pomoč:

Kategorija | Število | Odstotek |

Moški | 167 | 32,87 |

Ženske | 341 | 67,13 |

Državljani EU | 508 | 100,00 |

Stari od 25 do 34 let | 22 | 4,33 |

Stari od 35 do 44 let | 201 | 39,57 |

Stari od 45 do 54 let | 228 | 44,88 |

Stari od 55 do 64 let | 56 | 11,02 |

Stari 65 let ali več | 1 | 0,20 |

11. Trije delavci, za katere je predvidena pomoč, so invalidi.

12. Po poklicnih kategorijah[6] je razčlenitev naslednja:

Kategorija | Število | Odstotek |

Strokovnjaki | 19 | 3,74 |

Tehniki in drugi strokovni sodelavci | 7 | 1,38 |

Delavci na področju obrti in povezanih dejavnosti | 8 | 1,57 |

Upravljavci strojev in naprav | 472 | 92,91 |

Poklici za preprosta dela | 2 | 0,39 |

13. Poleg tega so španski organi predložili tudi naslednji prikaz stopnje izobrazbe delavcev[7]:

Stopnja izobrazbe | Število | Odstotek |

Osnovna izobrazba | 380 | 74,80 |

Srednješolska izobrazba | 77 | 15,16 |

Posrednješolska neterciarna izobrazba | 30 | 5,91 |

Terciarna izobrazba | 21 | 4,13 |

14. Španija je v skladu s členom 7 Uredbe (ES) št. 1927/2006 potrdila, da je uporabila politiko enakosti spolov ter politiko nerazlikovanja ter da ju bo v različnih fazah izvajanja in še zlasti pri dostopu do ESPG še naprej uporabljala.

Opis zadevnega ozemlja ter njegovih organov in zainteresiranih strani

15. Ozemlje, ki ga je najbolj prizadelo odpuščanje presežnih delavcev, je okrožje (comarca) Baix Ebre, ki se nahaja na območju Terres de l’Ebre na jugu regije na ravni NUTS III Tarragona (ES514). Okrožje El Baix Ebre zajema 14 občin, ima 74 962 prebivalcev in manjšo gostoto prebivalstva od povprečja EU (72,44 prebivalcev na km2, medtem ko je povprečje EU 112 prebivalcev na km2).

16. Gospodarska struktura območja Terres de l’Ebre je drugačna od strukture preostalega dela Katalonije: na območju Terres de l’Ebre kmetijstvo predstavlja 8 % zaposlenih in 8,9 % BDP, medtem ko storitveni sektor predstavlja 59,9 % zaposlenih in 52,5 % BDP. V celotni Kataloniji kmetijstvo predstavlja 1,2 % zaposlenih in 1,3 % BDP, storitveni sektor pa 73,5 % zaposlenih in 68,3 % BDP. Poleg tega dejavnosti z visoko dodano vrednostjo predstavljajo le 20 % zaposlenih na območju Terres de l’Ebre, medtem ko v celotni Kataloniji predstavljajo v povprečju 35 % zaposlenih.

17. Pristojni organ je Generalitat de Cataluña-Departament de Treball (zavod za zaposlovanje avtonomne vlade Katalonije). Glavne zainteresirane strani so socialni partnerji, ki sestavljajo upravni odbor službe Servei de Ocupació de Catalunya (javni zavodi za zaposlovanje Katalonija): sindikata Comisión Obrera Nacional de Cataluña in Unión General de Trabajadores, organizaciji delodajalcev: Foment del Treball in PIMEC[8] ter združenji, ki predstavljata katalonske mestne hiše. Služba Servei de Ocupació de Catalunya bo pristojna za izvajanje ukrepov, spremljanje postopkov in nadzor izdatkov.

Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni

18. Španski organi trdijo, da so bila delovna mesta v podjetju Lear zelo pomembna za okrožje El Baix Ebre, ki na gospodarskem področju zaostaja za katalonskim povprečjem. Glavna gospodarska sektorja na območju sta bila proizvodnja pohištva in avtomobilskih delov. Zaradi gospodarske in finančne krize so se razmere v pohištvenem sektorju znatno poslabšale, zato sta avtomobilska industrija in zlasti podjetje Lear postala glavno industrijsko gonilo okrožja El Baix Ebre.

19. Zaprtje podjetja Lear je prispevalo k 4-odstotnemu povečanju stopnje brezposelnosti na območju, ki je leta 2009 znašala že 22,7 %, v celotni Kataloniji pa je bila 17,5 %. Občini, ki ju je odpuščanje v podjetju Lear najbolj prizadelo, sta Roquetes (7 000 prebivalcev in sedež obrata podjetja Lear) in Tortosa. Zaradi majhnosti obeh mest in slabih možnosti za nadomestno zaposlitev ima odpuščanje presežnih delavcev v podjetju Lear znaten lokalni vpliv.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

20. V dopolnitev socialnega načrta, ki ga je podjetje Lear predstavilo za pomoč presežnim delavcem pri ponovnem vključevanju na trg dela, se predlagajo naslednje vrste ukrepov.

21. Čeprav bi se nekdanje delavce podjetja Lear lahko vključilo v predhodno vlogo EGF/2010/002 ES/Cataluña automoción, se to ni zgodilo, saj je podjetje pristalo na financiranje socialnega načrta iz točke 22. Ta socialni načrt ni tako dovršen kot sveženj ukrepov ESPG iz vloge EGF/2010/002. Španski organi želijo v vložitvijo sedanje vloge tem delavcem zagotoviti sveženj prilagojenih storitev, ki je podoben svežnju ukrepov, predlaganemu za delavce, ki so bili odpuščeni v isti regiji in istem gospodarskem sektorju ter so zajeti v vlogi EGF/2010/002 ES/Cataluña automoción.

22. Podjetje Lear bo v okviru svojega socialnega načrta financiralo naslednje ukrepe:

23. Poglobljen razgovor in izdelava profila delavcev.

24. Pomoč pri iskanju nove zaposlitve : ta ukrep združuje dva ukrepa, ki se dopolnjujeta: mentorstvo med procesom, dokler se ne doseže ponovna vključitev na trg dela, ki ga dopolnjuje intenzivno iskanje zaposlitve, vključno z aktivnim pregledovanjem lokalnih in regionalnih zaposlitvenih priložnosti.

25. Pomoč pri iskanju zaposlitve: namen tega ukrepa je delavcem zagotoviti ustrezno usposabljanje (na področju učinkovitega iskanja zaposlitve), boljše poznavanje trga dela in izboljšanje samozavesti.

26. Delavnica o horizontalnem znanju in sposobnostih (npr. kako sestaviti življenjepis, kako se pripraviti na razgovor, kako razširiti svojo mrežo stikov).

27. Usposabljanje za pridobitev poklicnih kvalifikacij, ki bo namenjeno uresničevanju ugotovljenih potreb lokalnih podjetij.

28. Študija o gospodarskih razmerah in zaposlitvenih priložnostih na območju Terres de l'Ebre.

29. Spodbujanje samostojnega podjetništva : informacije in podpora, namenjena spodbujanju poslovnih pobud za samozaposlene.

30. Ukrepi iz socialnega načrta podjetja Lear in trije naslednji ukrepi, ki jih je Španija predlagala za pomoč iz ESPG, zajemajo naslednje ukrepe, katerih kombinacija tvori usklajeni sveženj prilagojenih storitev za ponovno vključevanje delavcev na trg dela:

31. Spodbuda za sodelovanje : za spodbuditev sodelovanja pri teh ukrepih bodo delavci prejeli povprečnino 600 EUR (100 EUR na mesec za največ šest mesecev), pogojeno z njihovo udeležbo pri ukrepih iz svežnja ESPG.

32. Spodbujanje samostojnega podjetništva : vsi delavci, ki se samozaposlijo ali postanejo podjetniki, bodo po treh mesecih plačevanja prispevkov za socialno varnost ali po vodenju podjetja tri mesece ali več prejeli povprečnino 2 000 EUR. Ta spodbuda je bila uvedena za podporo samozaposlenim delavcem v prvih mesecih po ustanovitvi podjetja.

33. Usposabljanje za pridobitev poklicnih kvalifikacij : namen tega ukrepa je izboljšati zaposljivost delavcev prek usposabljanja na področju dejavnosti ali sektorjev, kjer so na voljo delovna mesta na tem območju, dopolnjevalo pa ga bo horizontalno usposabljanje, kot so tečaji tujih jezikov, usposabljanje IKT, vozniški tečaji itd.

Razpredelnica spodaj prikazuje, kako ta ukrep dopolnjuje ukrepe usposabljanja iz socialnega načrta podjetja Lear.

Cilj usposabljanja | Izboljšanje dostopa do zaposlitve | Izboljšanje zaposljivosti prek | Izboljšanje možnosti za ponovno zaposlitev |

(a) horizontalnega usposabljanja | (b) poklicnega usposabljanja |

Vrsta usposabljanja | Delavnica o pridobivanju splošnih znanj in spretnosti (npr. „kako sestaviti življenjepis“, „kako se pripraviti na razgovor“) | Usposabljanje, prilagojeno potrebam posameznika (npr. tečaji tujih jezikov, IKT, vozniško dovoljenje) | Usposabljanje na področju dejavnosti ali sektorjev, kjer so na voljo delovna mesta na tem območju (tj. turizem, trgovinske storitve itd.) | Usposabljanje, ki bo namenjeno uresničevanju ugotovljenih potreb lokalnih podjetij |

(socialni načrt) | (ESPG) | (ESPG) | (socialni načrt) |

34. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo upravljanje, širjenje informacij in obveščanje javnosti ter nadzor.

35. Prilagojene storitve, ki so jih predložili španski organi, so aktivni ukrepi na trgu dela v okviru upravičenih ukrepov, določenih v členu 3 Uredbe (ES) št. 1927/2006. Španski organi ocenjujejo, da skupni stroški teh storitev znašajo 588 000 EUR, izdatki za izvajanje ESPG pa 40 000 EUR (kar je 6,8 % celotnega zneska). Skupni zaprošeni prispevek iz ESPG je 382 200 EUR (65 % skupnih stroškov).

Ukrepi | Predvideno število delavcev, ki bodo prejeli pomoč | Predvideni stroški na delavca, ki bo prejel pomoč (EUR) | Skupni stroški (ESPG in nacionalno sofinanciranje (v EUR) |

Prilagojene storitve (prvi odstavek člena 3 Uredbe (ES) št. 1927/2006) |

Spodbuda za sodelovanje Ayuda a la participación | 330 | 600 | 198 000 |

Spodbujanje samostojnega podjetništva Ayudas para el autoempleo | 10 | 2 000 | 20 000 |

Usposabljanje za pridobitev poklicnih kvalifikacij Formación para la mejora de la empleabilidad. | 150 | 2 200 | 330 000 |

Vmesni seštevek prilagojenih storitev | 548 000 |

Izdatki za izvajanje ESPG (tretji odstavek člena 3 Uredbe (ES) št. 1927/2006) |

Priprave | 3 000 |

Upravljanje | 27 000 |

Širjenje informacij in obveščanje javnosti | 5 000 |

Nadzor | 5 000 |

Vmesni seštevek izdatkov za izvajanje ESPG | 40 000 |

Skupni predvideni stroški | 588 000 |

Prispevek iz ESPG (65 % skupnih stroškov) | 382 200 |

36. Španija potrjuje, da navedeni ukrepi dopolnjujejo ukrepe, financirane iz strukturnih skladov. Španija bo zagotovila tudi jasno revizijsko sled za dejavnosti, financirane iz ESPG, in potrjuje, da v zvezi s temi dejavnostmi ni zaprosila za druga sredstva EU ali jih ne uporablja.

37. Glavni cilji operativnih programov ESS v obdobju 2007–2013 za Katalonijo so spodbujanje podjetništva, spodbujanje delavcev k vseživljenjskemu učenju in nižanje tveganja osipništva z osredotočenjem na najbolj ranljive ali ljudi, ki jim grozi socialna izključenost, zlasti mlade delavce ali delavce, starejše od 45 let, ženske in invalide. Čeprav bi bili nekateri ukrepi ESPG, zlasti ukrepi, povezani s spodbujanjem podjetništva, lahko podobni ukrepom ESS, obstaja razlika: ukrepi ESPG imajo edinstven in poseben značaj (usmerjeni so v sektor in določeno prebivalstvo), so individualno prilagojeni in se izvajajo v intenzivni obliki. Stalno spremljanje ukrepov ESS in ESPG, ki imajo podobne cilje, in zadevnih delavcev bo preprečilo prekrivanje med ukrepi ESS in ESPG.

Datum, ko so se prilagojene storitve za zadevne delavce začele izvajati ali naj bi se začele izvajati

38. Španija je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 20. julija 2010. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

39. Španski organi trdijo, da je podjetje Lear v skladu z zakonom o delovnih razmerjih (Estatudo de los Trabajadores) sindikate obvestilo o kolektivnem odpuščanju, organu za delo pa poslalo obvestilo o tem. Sindikati so ob upoštevanju težkega položaja območja, ki ga je prizadelo odpuščanje presežnih delavcev (Terres de l'Ebre), dejavno spodbujali regionalne in državne organe, da vložijo vlogo za sofinanciranje ESPG.

40. Socialni partnerji, sindikata Comisiones Obreras in Unión General de Trabajadores ter organizaciji delodajalcev: Foment del Treball in PIMEC[9], so bili o vsebini vloge za prispevek iz ESPG obveščeni na srečanju, ki je 7. junija 2010 potekalo s predstavniki službe Servei de Ocupació de Catalunya.

41. Španski organi so potrdili, da so ukrepi usklajeni z zahtevami nacionalne zakonodaje in zakonodaje Skupnosti o kolektivnem odpuščanju.

Informacije o ukrepih, ki so obvezni na podlagi nacionalne zakonodaje ali kolektivnih pogodb

42. Kar zadeva merila iz člena 6 Uredbe (ES) št. 1927/2006, so španski organi v svoji vlogi:

43. potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

44. pokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev,

45. potrdili, da zgoraj navedeni upravičeni ukrepi ne prejemajo pomoči iz drugih finančnih instrumentov Skupnosti.

Sistemi upravljanja in nadzora

46. Španija je obvestila Komisijo, da bo podjetje Lear financiralo 35 % celotnih stroškov prilagojenih storitev, ki jih sofinancira ESPG.

47. Španija potrjuje, da bodo finančni prispevek upravljali in nadzorovali isti organi, ki upravljajo in nadzorujejo ESS. Služba Servei d'Ocupació de Catalunya bo posredniški organ za upravni organ.

Financiranje

48. Na podlagi vloge Španije je predlagani prispevek iz ESPG za usklajeni sveženj prilagojenih storitev 382 200 EUR, kar pomeni 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Španija.

49. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

50. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

51. S predložitvijo tega predloga za uporabo sredstev ESPG začenja Komisija poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek.

52. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

53. Pri trenutnem stanju izvajanja je mogoče predvideti, da odobritve plačil, ki so leta 2010 na voljo v proračunski postavki 01.0404 „Okvirni program za konkurenčnost in inovacije – Program za podjetništvo in inovacije“, to leto ne bodo v celoti porabljene.

54. Ta postavka zajema izdatke, povezane z izvajanjem finančnega inštrumenta tega programa, njegov glavni cilj pa je malim in srednjim podjetjem olajšati dostop do finančnih sredstev. Prenos sredstev na skrbniške račune, ki jih upravlja Evropski investicijski sklad, in izplačilo upravičenkam se izvajata z zakasnitvijo. Finančna kriza ima velik vpliv na ocene glede izplačil za leto 2010. Zato je bila v izogib presežku sredstev na skrbniških računih revidirana metodologija za izračun odobritev plačil ob upoštevanju pričakovanih izplačil. Zato je mogoča prerazporeditev zneska 382 200 EUR.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/023 ES/Lear, Španija)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[10] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega Parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[11] in zlasti člena 12(3) Uredbe,

ob upoštevanju predloga Evropske komisije[12],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Španija je 23. julija 2010 vložila vlogo za uporabo sredstev ESPG v zvezi s presežnimi delavci v podjetju Lear, do 10. avgusta 2010 pa jo je dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 382 200 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Španija –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 382 200 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V xxx,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] „Odziv na krizo v evropski avtomobilski industriji“ COM(2009)104.

[5] GD za podjetništvo: „Vpliv gospodarske krize na ključne sektorje EU – primer predelovalne in gradbene industrije“. Posodobljena ocena iz junija 2009

(http://ec.europa.eu/enterprise/newsroom/cf/itemshortdetail.cfm?lang=sl&tpa_id=0&item_id=3437).

[6] Kategorije temeljijo na Mednarodni standardni klasifikaciji poklicev, enomestna raven (ISCO-88).

[7] Kategorije temeljijo na Mednarodni standardni klasifikaciji izobrazbe (ISCED-97).

[8] Micro, petita i mitjana empresa de Catalunya (PIMEC).

[9] Micro, petita i mitjana empresa de Catalunya (PIMEC).

[10] UL C 139, 14.6.2006, str. 1.

[11] UL L 406, 30.12.2006, str. 1.

[12] UL C […], […], str. […].